**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.05.2020, ora 08.00 – 23.05.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 23.05.2020, ora 07.00**

**RÂURI**

Debitele au fost în scădere, cu excepţia cursurilor inferioare ale Mureșului, Timișului, Oltețului, Vedei, Ialomiței și cursurilor mijlocii și inferioare ale Jiului și Oltului, unde au fost în creștere ca urmare a propagării.

Debitele se situează la valori, în general, mai mici de 40% din valorile multianuale lunare normale, mai mari pe râurile din bazinele hidrografice: Vișeu, Iza, Tur, Someșul Mare, Timiş, Prut, Bistrița, Putna, Rm. Sărat, Buzău și cursul mijlociu și inferior al Siretului. Valori mai mari (în jurul şi peste normalele lunare) se înregistrează pe cursul principal al râului Jiu (aval de Rovinari), pe afluenții săi și pe râurile din bazinul hidrografic al Olteţului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general în scădere, exceptând cursurile inferioare ale Mureșului, Jiului, Oltului și Ialomiței care vor fi în creștere prin propagare.

Sunt posibile mici creșteri de niveluri și debite pe unele râuri din zona montană și din estul țării, ca urmare a precipitațiilor slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 22 – 23.05.2020 a fost în creștere, având valoarea de 3700 m3/s, sub media multianuală a lunii mai (7250 m3/s).

În aval de Porţile de Fier debitele au fost în creştere pe sectorul Gruia – Vadu Oii, şi relativ staţionare pe sectorul Brăila - Tulcea.

Debitul la intrarea în ţară (secţiunea Baziaş) va fi staționar (3700 m3/s).

În aval de Porţile de Fier debitele vor fi în creştere pe întreg sectorul Gruia – Tulcea.

**2.** **Situația meteorologică în intervalul 22.05.2020, ora 08.00 – 23.05.2020, ora 06.00**

**ÎN ŢARĂ**

Vremea a fost rece pentru ultima decadă a lunii mai, local deosebit de rece îndeosebi în nordul, centrul și nordestul teritoriului. Ziua, cerul a fost variabil, cu înnorări în zona Carpaților Orientali, unde s-au semnalat ploi slabe, iar la peste 1900 m, trecător și lapoviță și ninsoare, dar și în Muntenia, mai ales în partea centrală, zonă în care instabilitatea atmosferică s-a accentuat după-amiaza și seara și au căzut averse locale, ce au avut și caracter torențial, însoțite de descărcări electrice și grindină (raportată din surse externe, în București și în jud. Ilfov). Noaptea nebulozitatea a fost mai persistentă în jumătatea de est a țării și numai pe suprafețe mici a mai plouat slab, iar în nordul Carpaților Orientali și în Masivul Făgraș, la altitudini mari, trecător a nins. Vântul a suflat slab și moderat, cu unele intensificări în est, sud-est și izolat în centru și sud-vest, iar pe crestele Carpaţilor Meridionali rafalele au atins 80 km/h și izolat zăpada a fost spulberată. Temperaturile maxime s-au încadrat între 13 grade la Târgu Secuiesc, Miercurea Ciuc și Întorsura Buzăului și 22 de grade la Calafat, Drobeta Turnu Severin și Caracal. La ora 06.00 se înregistrau temperature cuprinse între -2 grade la Joseni și 13 grade la Sulina.

**Observații:** în intervalul de diagnoză au fost emise 4 atenționări pentru fenomene periculoase imediate, după cum urmeză, e emise de CNPM pentru Muntenia și 1 de SRPV Timișoara.

**LA BUCUREŞTI**

Vremea a fost rece pentru ultima decadă a lunii mai. Cerul a fost variabil, însă după-amiaza și seara, instabilitatea atmosferică s-a manifestat prin înnorări temporar accentuate, averse ce au avut și caracter torențial, descărcări electrice, grindină (în general de mici dimensiuni) și intensificări de scurtă durată ale vântului. Cantitățile de apă înregistrate la stațiile meteo au fost de până la 14 l/mp. Temperatura maximă a fost de 20 de grade, iar la ora 06.00 se înregistrau 8 grade la staţia meteo Băneasa, 9 grade la Filaret și 10 grade la Afumaţi.

**3. Prognoza meteorologică în intervalul 23.05.2020, ora 08.00 – 24.05.2020, ora 08.00**

**ÎN ŢARĂ**

Vremea va fi rece pentru ultima decadă a lunii mai, deși în cea mai mare parte a țării valorile termice diurne vor fi ușor mai ridicate decât în ziua precedentă. Astfel, temperaturile maxime se vor încadra între 14 și 24 de grade, iar cele minime între -2...0 grade în estul Transilvaniei, unde, izolat se va produce brumă şi 12 grade în sudul Banatului. Pe parcursul zilei, cerul va fi variabil, cu înnorări temporare în jumătatea de est a teritoriului, dar numai izolat va ploua slab, cel mai probabil în zona Carpaților Orientali și în Dobrogea. Noaptea, înnorările se vor accentua treptat în vestul și nord-vestul țării, unde spre dimineață va începe să plouă. Vântul va sufla slab şi moderat, cu ușoare intensificări în prima parte a intervalului la munte și în regiunile estice. Izolat va fi ceaţă.

**LA BUCUREŞTI**

Vremea va fi predominant frumoasă, dar rece pentru ultima decadă a lunii mai. Cerul va fi variabil, iar vântul va sulfa slab până la moderat. Temperatura maximă se va situa în jurul valorii de 21 de grade, iar cea minimă de 8...9 grade, mai scăzută în zona preorășenească până spre 4 grade.

1. ***CALITATEA APELOR***

***Administrația Națională „Apele Române”*** informează că la data de 22.05.2020, ora 09.00, s-a observat un delfin eșuat pe plaja ,,Playa del Mar” zona Constanța Nord. A fost informata Primăria Năvodari in vederea ridicării delfinului eșuat. Nu se cunosc cauzele producerii incidentului.

***Administrația Națională „Apele Române”*** informează despre producerea unei poluări accidentale a apei râului Mureș, la 22.05.2020, ora 09.10, din cauza evacuării directe a apelor neepurate de la Stația de Epurare Alba Iulia, județul Alba, aparținând operatorului SC APA CTTA SA-Sucursala Alba Iulia. Incidentul s-a produs din cauza unei defecțiuni majore intervenite la grupul de pompare din incinta SP11 B-dul Fedinand. Evacuarea apelor neepurate a încetat în ziua de 23.05.2020, la ora 04.00. Au fost prelevate probe din apa deversată pentru efectuarea analizelor fizico-chimice de laborator.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că din rezultatele analizelor efectuate la data de 21.05.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și nici ale mediilor zilnice pentru PM10 - (50 µg/m3/24h).

***Agenția pentru Protecția Mediului Argeș*** informeaza despre producerea, în 19.05.2020, la ora 15.30, unei poluări accidentale a aerului prin degajare de praf de clincher din cauza unei avarii apărute la Fabrica de Ciment Câmpulung, județul Argeș. Instalația a fost oprită după 5 minute iar poluarea a fost stopată.

***Agenția pentru Protecția Mediului Mureș și*** ***Comisariatul Județean Mureș din cadrul Gărzii Naționale de Mediu*** informează despre producerea în data de 22.05.2020, la ora 17.00, unui incendiu la o firma de colectare deșeuri reciclabile în orașul Luduș, județul Mureș. IGSU a alertat populația prin RO-ALERT. Calitatea aerului monitorizata prin stația de monitorizare a calității aerului din Luduș nu a prezentat depășiri ale concentrației la indicatorii: oxid de carbon, oxizi de azot și bioxid de sulf. Incendiul a fost lichidat în data de 22.05.2020, la ora 19.00. Încă nu se cunoaște cauza incendiului. Vom reveni cu informații suplimentare.

Mass-media informează despre producerea, la data de 22.05.2020, in jurul orei 14.00, unei explozii (urmata de un incendiu) la Uzina de Armament Cugir, județul Alba, soldată cu două victime. Deflagrația s-a produs într-un poligon îngropat și nu s-au produs pagube materiale. Vom reveni cu informații suplimentare.

1. **În domeniul solului și vegetației**

***Comisariatul Județean Constanța din cadrul Gărzii Naționale de Mediu*** informează despre producerea unei poluări accidentale cu țiței, la data de 22.05.2020, ora 07.10, care a afectat cca. 300 mp sol pe raza localității Cuza Vodă, județul Constanța, din cauza avariei la o conductă de transport aparținând S.C. CONPET S.A. Nu se cunosc deocamdată cauzele producerii avariei. Măsuri întreprinse: oprirea pompării, remedierea avariei, instalarea unui baraj absorbant și împrăștierea de material biodegradabil.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**